**ΝΙΚΗΦΟΡΟΣ ΒΡΕΤΤΑΚΟΣ,**

**Ὁ Ὑμνητὴς τῆς ἀγάπης, τῆς εἰρήνης καὶ τοῦ ἥλιου**

***Μοῦ βάσταξες τίς σκαλωσιές τοῦ ἥλιου - ὥσπου ἀναλήφθηκα.***

***Εἶδα τόν κόσμο ἀπό τό ὕψος τοῦ τελευταίου φωτός.***

***Εἶσαι σύ, πού μέ βοήθησες ν’ ἀνακαλύψω λοιπόν***

***πώς ὁ κόσμος γυρίζει ἔξω ἀπ’ τή νύχτα.***

***Πώς ὁ ἄνθρωπος εἶναι ἕνα σύστημα ἥλιου. Πώς ὅλα***

***τά κύτταρά μου εἶναι λίμνες πού ἀναδίνουνε φῶς.***

***Κ’ εἶσαι σύ πού μέ βοήθησες ν’ ἀνακαλύψω πώς τ’ ἀστέρια***

***εἶναι πεντάγραμμα…***

***Καί πώς ὁ ἥλιος αὐτός εἶναι ὁ μέγας ἐξουσιοδοτημένος***

***τοῦ στερεώματος,***

***νἆναι ὁ πανταχοῦ παρών – σ’ ὅλα τά βάθη του…***

***… Ὅλα λένε: «Ἀγάπη». Κι ὅταν γράφω «ἀγάπη» δέν ἔχω***

***πιά ἄλλο.***

***Ἀλλά ἐγώ σ’ ἀγαπῶ. Καί γι’ αὐτό κομματιάζω***

***τή λέξη «ἀγάπη» σέ χιλιάδες ρινίσματα***

***καί ζυμώνω τά χρώματα, ὄχι σά νἆναι νά εἰπῶ ἤ νά γράψω,***

***ἀλλά***

***σά νἆμαι ὁ παντοκράτορας ἑνός μεγάλου περιβολιοῦ***

***καί νά θέλουν τά χέρια μου νά ὑφάνουνε κρίνα…***

Καὶ μόνον αὐτοὶ οἱ στίχοι τοῦ Νικηφόρου Βρεττάκου, ποὺ ἀνήκουν στὸ ἀριστουργηματικὸ ποίημά του **«Ὁ χορός τοῦ κορυδαλλοῦ»** τῆς Συλλογῆς **«Ὁ χρόνος καί τό ποτάμι»** **(1957)**, ὄχι μόνον ὑπογραμμίζουν τὴν ἀπαράμιλλη ποιητικὴ δεξιοτεχνία τοῦ Μεγίστου Λάκωνα Ποιητῆ ἀλλὰ καὶ ἐμπεριέχουν δύο ἀπὸ τὰ βασικότερα θεματικὰ μοτίβα τοῦ ἔργου του, τὸν **ἥλιο** καὶ τὴν **αγάπη**, τὰ ὁποῖα ὁ Βρεττάκος ἐξύμνησε ἴσως περισσότερο ἀπὸ ὁποιονδήποτε ἄλλο ποιητή... Μέσα στὸ πολυδιάστατο καὶ τεράστιο τόσο ποσοτικὰ ὅσο καὶ ποιοτικὰ ἔργο του ἀπαντοῦν συχνότατα οἱ μαγικὲς λέξεις ***Φῶς, Ἥλιος, Εἰρήνη,*** ***Ἀγάπη.*** Ἀκόμη καὶ στὶς συνθέσεις τῆς **πρώτης περιόδου (1929 – 1938)** τῆς ποίησής του, ἡ ὁποία διακρίνεται ἀπὸ ἕνα κλῖμα μελαγχολίας καὶ απαισιοδοξίας, ἡ ἔννοια τοῦ φωτὸς εἶναι παροῦσα: ***…δίχως ἥλιο ἄν μᾶς καλεῖ ἡ ἡμέρα, / ποῦ εἶναι ὁ κόσμος;*** (ἀπὸ τὸ ποίημα **«Δίχως πανί»** τῆς Συλλογῆς **«Κάτω ἀπό σκιές καί φῶτα» [1929]). *Καί τίς ἀχτίδες σου, ἥλιε, θά στίς ἐπιστρέψω. / Στοῦ σύμπαντος τόν ὀργασμό θά ζεσταθῶ…*** (ἀπὸτὸ ποίημα **«Περιφρόνηση»** τῆς Συλλογῆς **«Κατεβαίνοντας στή σιγή τῶν αἰώνων» [1933]). *Ἔβλεπα τόν ἥλιο πού ἀνέβαινε / καί δέ μοὔλειπε ἡ ἐλπίδα…*** (ἀπὸ τὸ ποίημα **«Τό λυπημένο τραγούδι τῆς νιότης μου»** τῆς Συλλογῆς **«Οἱ γκριμάτσες τοῦ ἀνθρώπου» [1935]). *Μεθυσμέν’ ἀπό τόν ἥλιο / τά φτερά τῶν ἀετῶν / μοῦ τραντάζουν τή στέγη…*** (ἀπὸ τὸ ποίημα **«Ἡ ἐπιστολή τοῦ κύκνου»** τῆς ὁμότιτλης Συλλογῆς **[1937]). …*Καί ὁ ἥλιος, / πού συντηρεί τοῦ κόσμου τήν ἐλπίδα, / δίχως νά βγαίνει ρίχνει κάπου – κάπου / τό φῶς του σάν ἀριές χιονονιφάδες / ἀπάνω ἀπό τή θάλασσα…*** (ἀπὸ τὸ ποίημα **«Τό ταξίδι τοῦ Ἀρχάγγελου»** τῆς ὁμότιτλης Συλλογῆς **[1938]).**

Στὴ χαρακτηριζόμενη ἀπὸ αἰσιοδοξία καὶ ἀγωνιστικότητα **δεύτερη περίοδο (1939 – 1960)** τῆς ποίησης τοῦ Βρεττάκου, ὁ ποιητὴς ὑμνεῖ τοὺς ἀγῶνες τῶν Ἑλλήνων γιὰ τὴν ἀπόκτηση τῆς ἐθνικῆς τους ἀνεξαρτησίας, συγκινεῖται βαθύτατα ἀπὸ τὴν αὐτοθυσία τῶν νέων ἀγωνιστῶν καὶ ἐκφράζει τὴν πίστη του ὅτι ὁ ἀγωνιζόμενος ἄνθρωπος γίνεται ἰσότιμος μὲ τὸν Θεό. Ἐπίσης, κατὰ τὴν περίοδο αὐτή, ὁ ποιητής – ἀπογοητευμένος ἀπὸ τὴ συντριβὴ τῶν ἰδεολογικῶν ἰδανικῶν του – καταφεύγει στὸ παρελθόν, στὰ παιδικὰ χρόνια καὶ στὴν πατρικὴ γῆ. Ἔτσι, ὁ Ταΰγετος καὶ ἡ Πλούμιτσα γίνονται ὁ ἐπίγειος παράδεισός του. Ἡ πανέμορφη φύση τῆς πατρικῆς γῆς τὸν γεμίζει ἀπὸ αἰσιοδοξία, ὁ δὲ ἀγαπημένος του Ταΰγετος, χῶρος ἁγνότητας καὶ καθαρότητας, εἶναι πιὰ ὁ ὁδηγητής του… Ξεχωριστὴ εἶναι κι ἐδῶ ἡ παρουσία τοῦ ἥλιου καὶ τῆς ἀγάπης! ***…Μέσα μου μιά σειρά κολῶνες ἀπό ἀγάπη καί ἥλιο / γέρνουνε! Πρόλαβέ τες, ἀγαθέ μου γέροντα! Μή μ’ ἀφήσεις, / γιατ’ εἶμαι τό ἄνθος σου! Εἶμαι τ’ ἄνθος πού φύτρωσε μέσα / στή μοίρα σου! / Ἐμένα πάντοτε θά βρίσκουνε νά κάθουμαι χάμω στά πόδια σου, / ἐγώ θἆμαι τό αἰώνιό σου λιοντάρι πού θά σέ φυλάει!... // …Ἄνοιξα μιά πηγή στά πόδια σου! Πολλοί θά περάσουν. / Στίς πέτρινές σου φοῦχτες θά κάθουνται τά πουλιά, / θά ξεδιψᾶνε οἱ ἄνθρωποι κι ὅπως θά σέ κοιτάζουν, / μέ τῶν δασῶν σου τόν ἀτέλειωτο ψίθυρο, θά τούς ἐξηγᾶς: / «Αὐτό τό νερό τό λένε ἀγάπη…» / «Αὐτό τό νερό τό λένε ἀγάπη…»*** (ἀπὸ τὸ ποίημα **«Χτές τή νύχτα ξαναγύρισα στόν Ταΰγετο»** τῆς Συλλογῆς **«Ὁ Ταΰγετος καί ἡ σιωπή» [1949]).**

Ἀναμφίβολα στὶς συνθέσεις αὐτῆς τῆς περιόδου, τὰ θεματικὰ μοτίβα τοῦ **Φωτός**, τοῦ **Ἥλιου** καὶ τῆς **Ἀγάπης** διαδραματίζουν τὸν σημαντικότερο ρόλο! ***Κι ἁπλώνοντας τά χέρια της εἶπε: «Εὐαγγελίζομαι / τήν Ἀκατοίκητη Χώρα!». Κ’ εἶπε: «Δέν εἶναι ὄνειρο / ἡ Ἀγάπη. Εἶναι ὅπως ὁ ἥλιος καί τό χῶμα. / Ἐκεῖ τό πλοῦτος κ’ ἡ ὀμορφιά» εἶπε… // …Ἡ Μαργαρίτα / ἔγινε ἀγάπη καί γυρνᾶ στό σύμπαν. Βρέχει, φέγγει, / κι ἀδειάζει, χαμηλώνοντας, στ’ ἄνθη, μέ τήν ποδιά της, / γύρη ἀπ’ τήν Ἀκατοίκητη Χώρα. Ἐνῶ κ’ ἐγώ / σάν ἕνας Δωδεκαετής ὄρθιος πάνω σέ μιά / πέτρα, φωνάζω ἀδιάκοπα στή φωτεινή ἐρημιά: / «Ὁ κόσμος εἶναι, ἀδέρφια μου, ἀγάπη κι ὀμορφιά!»*** (ἀπὸ τὸ ποίημα **«Ἡ ἀκατοίκητη χώρα»** τῆς Συλλογῆς **«Τό βιβλίο τῆς Μαργαρίτας» [1949]).**

  Ἡ Μαργαρίτα, πρόσωπο φανταστικό, εἶναι τὸ σύμβολο τῆς ὀμορφιᾶς, τῆς ἀθωότητας καὶ τοῦ ἐρωτισμοῦ, καὶ γίνεται τὸ **Φῶς**, ποὺ ἐκπέμπει τὸ **Κάλλος** καὶ τὴν **Αγάπη** σὲ ὁλόκληρο τὸν κόσμο… ***Βρῆκα μέσα στά μάτια σου τά βιβλία πού δέν ἔγραψα. / Θάλασσες. Κόσμους. Πολιτεῖες. Ὁρίζοντες. Κανάλια. / Βρῆκα τ’ αὐτοκρατορικά ὄρη τῆς γῆς κι ἀπάνω τους / τίς δύσες μέ τά κόκκινα σύννεφα. Τά μεγάλα / ταξίδια πού δέν ἔκαμα βρῆκα μέσα στά μάτια σου. / …Βρῆκα μέσα στά μάτια σου τόν πόλεμο τελειωμένο. / Πουλάκια καί ἥλιος στά κλαδιά! Τό παιδικό μου σύμπαν / μέ τίς χρυσές του ζωγραφιές, βρῆκα μέσα στά μάτια σου. // Βρῆκα τήν αἰωνιότητα τοῦ ἥλιου ἀνανεωμένη. // …Στ’ ἄσπρα σάν τήν εἰρήνη / ντυμένη τή μητέρα μου βρῆκα μέσα στά μάτια σου. // Αὔριο, ὅταν φύγεις, ἄνοιξε τά μάτια σου νά ἰδεῖ, / νά ξέρει ὁ ἥλιος, ὁ Θεός νά ἰδεῖ, ὅσα μέ γνώρισαν / ὅλα νά ἰδοῦν στά μάτια σου…*** (ἀπὸ τὸ ποίημα **«Τά μάτια τῆς Μαργαρίτας»** τῆς Συλλογῆς **«Τό βιβλίο τῆς Μαργαρίτας» [1949]).**

Καὶ μόνο τὸ ποίημα **«Τό μεσουράνημα τῆς φωτιᾶς»,** ἀπὸ τὴν ὁμότιτλη Συλλογὴ **[1940]**, ἀποτελεῖ ἕναν θεσπέσιο καὶ ἀθάνατο ὓμνο γιὰ τὴν Ἀγάπη… Ἂς ἀπολαύσουμε τὸ πρῶτο καὶ τὸ τελευταῖο δίστιχο τῆς σύνθεσης: ***…Καλοκαίρι, μήν πίστεψες πώς δέν συλλογιέμαι! / Ἡ σκέψη μου εἶναι ἀγάπη κ’ ἡ ἀγάπη μου σκέψη. // Τραγουδῶ σάν πουλί στ’ ἀκρινότερο δέντρο τοῦ κόσμου: / Ἀγαπῶ, ἄρα ὑπάρχω.***

  Τὸ Φῶς τοῦ Ἥλιου καὶ τῆς Ἀγάπης, ζεστό, ἐπίμονο, ἀβασίλευτο, προβάλλει συχνότατα στοὺς στίχους τοῦ Ποιητῆ, κατακλύζοντας τὴν ψυχή μας ἀπὸ ἐλπίδα, θαλπωρὴ κι αισιοδοξία… ***Νά τούς τό εἰποῦμε νά τό καταλάβουνε: Δέ χαμηλώνει ὁ Ὄλυμπος! / Νά τούς τό εἰποῦμε νά τό καταλάβουνε πώς δέν ἀλλάζει ὁ ἥλιος!...*** (ἀπὸ τὸ ποίημα **«Ἀκόμα τούτ’ ἡ Ἄνοιξη»** τῆς Συλλογῆς **«Παραμυθένια Πολιτεία» [1947]). …*Τώρα μόλις γυρίζω ἀπ’ τούς ἀνθρώπους. / Τούς μίλησα πολύ γιά τήν ἀγάπη, / πληγώθηκα γι’ αὐτούς. Ἤμουν μαζί τους / κ’ ἤμουνα μόνος, πάντα προσπαθώντας / νἆμαι μαζί τους…*** (ἀπὸ τὸ ποίημα **«Πλούμιτσα»** τῆς ὁμότιτλης Συλλογῆς **[1951]**, ἐμπνευσμένης ἀπὸ τὴν ὁμώνυμη ἐξοχικὴ περιοχὴ στὴ Λακεδαίμονα, ὅπου ὁ ποιητὴς πέρασε τὰ παιδικά του χρόνια καὶ πέθανε).

 Καὶ μέσα στοὺς ἐλάχιστους στίχους τοῦ ποιήματος  **«Εἰρήνη»** (τῆς Συλλογῆς  **«Βασιλική Δρῦς» [1958]**) συνοψίζεται τὸ σύμπαν τῆς ποιητικῆς δημιουργίας τοῦ Βρεττάκου, οἱ ἔννοιες τοῦ  **Φωτός**, τῆς **Εἰρήνης** καὶ τῆς**Ἀγάπης**, οἱ ἀστείρευτες πηγὲς τῆς ἔμπνευσής του γιὰ τὴ γραφὴ τοῦ μεγαλόπνοου κι ἀθάνατου Ἔργου του… ***Εἶναι σάν κλῶνος μυγδαλιᾶς σέ ποτήρι / στήν καρδιά μου ἡ ἀγάπη. Πέφτει πάνω της ὁ ἥλιος / καί γιομίζει πουλιά. / Τό καλύτερο αηδόνι λέει τ’ ὄνομά σου.***

Στὴν **τρίτη περίοδο (1961 – 1974)** τῆς ποίησης τοῦ Βρεττάκου, συναντᾶμε καὶ πάλι τὶς ἔννοιες τοῦ **Φωτός**, τῆς **Φύσης**, τῆς **Ἀγάπης** καὶ τῆς **Ἁγνότητας**. …***Ἐπιστρατέψετε τήν / αἰωνιότητα, ἀνάβοντας τό ἄστρο: «Ἀ γ ά π η»*** γράφει ὁ ποιητὴς στὸ ποίημα  **«Αὐτοβιογραφία»**τῆς ὁμότιτλης Συλλογῆς **[1961]**).

Στὴ μεγαλύτερη σὲ ἔκταση Συλλογὴ ὄχι μόνον τῆς τρίτης περιόδου ἀλλὰ ὁλόκληρης τῆς ποιητικῆς δημιουργίας τοῦ Λάκωνα Ποιητῆ, στὸ **«Βάθος τοῦ** **κόσμου» (1961)**, οἱ αναφορὲς τοῦ ποιητῆ στὶς ἔννοιες τοῦ Φωτός, τῆς Ἀγάπης καὶ τῆς Ἐλπίδας εἶναι ἰδιαίτερα συχνὲς καὶ κυριολεκτικὰ συναρπαστικές. ***Κ’ ἕνας ἦχος γιομάτος ἥλιο κι ἀγάπη / εἶναι ἕνα έπος. Εἶναι μιά σφαίρα /*** ***σέ αἰώνια κίνηση…*** γράφει ὁ Βρεττάκος στὸ ποίημα **«Ἡ ἐπική ποίηση».** Στὴ σύνθεση **«Τό βάθος τῆς σταγόνας»** διερωτᾶται: ***…Κύριε, / ποῦ τελειώνει τό φῶς; / Ποῦ τελειώνει ἡ ἀγάπη; / Ποῦ τελειώνουν τά χρώματα;*** Καὶ στὸ περίφημο ποίημα **«Παραίτηση ἀπό τό ἀλφάβητο»** διαβάζουμε τοὺς ἀκόλουθους ἐκπληκτικοὺς στίχους: ***Κάθισα σήμερα νά γράψω ἕνα γράμμα. / Ὅμως ὅλες μου οἱ λέξεις / ἔγραφαν: «ἥλιος». Μήπως θά πρέπει / ν’ ἀλλάξω γραφή;…*** Στὸ **«Βάθος τοῦ** **κόσμου»** ἀξιοσημείωτη εἶναι ἡ ἑνότητα μὲ τίτλο **«Ἡ εἰρήνη ἔρχεται στόν κόσμο»** ἀποτελούμενη ἀπὸ 12 συνθέσεις μὲ κύριο θεματικὸ μοτίβο τὴν **εἰρήνη. …*Εἰρήνη, λοιπόν, / εἶναι ὅ,τι συνέλαβα μές ἀπ’ τήν ἔκφραση / καί μές ἀπ’ τήν κίνηση τῆς ζωῆς. Καί Εἰρήνη / εἶναι κάτι βαθύτερο ἀπ’ αὐτό πού ἐννοοῦμε / ὅταν δέν γίνεται πόλεμος. / Εἰρήνη εἶναι ὅταν τ’ ἀνθρώπου ἡ ψυχή / γίνεται ἔξω στό σύμπαν ἥλιος· κι ὁ ἥλιος / ψυχή μές στόν ἄνθρωπο*** γράφει ὁ Βρεττάκος στὸ ποίημα **«Εἰρήνη εἶναι ὅταν».** Στὸν δὲ ἐπίλογο τῆς σύνθεσης  **«Ἡ Ἐκκλησία τῆς εἰρήνης»** διαβάζουμε τοὺς ὑπέροχους ἀκόλουθους στίχους: **…*Παραδίνω τόν κόσμο μου. Παραδίνω τή γῆς, / τόν ἥλιο ἀνατέλλοντα. Παραδίνω κινούμενο / τό νερό. Τά δάση ἀναβρύζοντα. Παραδίνω / τό στάρι, τά σταφύλια, τά ἄνθη. Τίς πηγές μου / ἀπ’ ὅπου ἀνάβλυζε ἡ ποίηση. Ἕνα / βιβλίο: παράδοση καί / παραλαβή τῆς ἀγάπης.***

Κατὰ τὴν **τέταρτη**καὶ τελευταία **περίοδο (1975 – 1990)**τῆς ποίησής του, ἡ ὁποία χαρακτηρίζεται ἐπίσης ἀπὸ αἰσιοδοξία, ὁ Βρεττάκος προβάλλει τὸν διαρκῆ ἀγῶνα τοῦ ἀνθρώπου γιὰ μιὰ **πορεία πρὸς τὸν ἥλιο, γιὰ μιὰ ζωὴ πιὸ ἀνθρώπινη…**Ἀναμφισβήτητα ἕνα ἀπὸ τὰ πιὸ ἀξιόλογα ποιήματα αὐτῆς τῆς περιόδου εἶναι τὸ **«Νέο ἡλιοβασίλεμα πίσω ἀπό τόν Ταΰγετο»**τῆς Συλλογῆς **«Ἀπογευματινό ἡλιοτρόπιο»** **(1976). *Ἄν κλαίω / εἶναι γιά μένα. / Ἥλιε πού δύεις / σάν ἕνα μεγάλο / διάφανο ρόδο / (ὅμοια ὡς ν’ ἄνοιξεν / σάν ἕνα μπουμπούκι / ἡ ἴδια ἡ κορφή) / δέν βρίσκω ἄλλον τρόπο, / αὐτή τή στιγμή, / νά ἐκφράσω τό φῶς.***

Ὁ Μεγάλος μας Ποιητής συνέδεσε τόσο τὴ ζωή του ὅσο καὶ τὸ ἔργο του μὲ τὶς πνευματικὲς καὶ τὶς κοινωνικὲς ἀναζητήσεις τῶν Ἑλλήνων, κατὰ τὴ διάρκεια τοῦ 20ου αἰώνα. Ἐπικεντρωμένος στὴν Ἀνθρώπινη Ὕπαρξη, στὰ Ἰδανικὰ τῆς Φυλῆς μας, στὸ ἀπερίγραπτο κάλλος τοῦ φυσιολατρικοῦ στοιχείου, στοὺς ὁλόφωτους κόσμους τῆς Ἀγάπης, τῆς Εἰρήνης καὶ τῆς Ἐλπίδας, καθὼς καὶ στὸ ὑπέρτατο μεγαλεῖο τῆς Ἑλληνικῆς Γλώσσας, δημιούργησε ἕνα μεγαλόπνοο ἔργο, τὸ ὁποῖο συγκίνησε, συγκινεῖ καὶ πάντα θὰ συγκινεῖ ὁλόκληρη τὴν Ἀνθρωπότητα… Συνοψίζοντας θὰ ἔλεγα ἐπιγραμματικὰ πὼς ἡ τιτάνια καὶ ἀκατάβλητη δύναμη τῆς ΑΓΑΠΗΣ ἀποτελεῖ τὸ θέμα ποὺ κυριαρχεῖ σὲ ὁλόκληρο τὸ ἔργο του. Ἡ ΑΓΑΠΗ εἶναι ὁ ἥλιος ποὺ μεσουρανεῖ σὲ ὅλους τοὺς στίχους του· ἡ ἀστείρευτη πηγὴ τῆς ἔμπνευσής του· ὁ πόθος, τὸ βίωμα καὶ τὸ ὄνειρό του· ὁ πυρήνας τῆς σκέψης του· ἡ ἀνάσα τῆς ζωῆς του· ἡ οὐσία τῆς ψυχῆς του… Μιὰ ΑΓΑΠΗ πολυδιάστατη, ἀτελεύτητη κι ἀπέραντη: Ἀγάπη γιὰ τὸν Θεό, γιὰ τὴν πατρίδα, γιὰ τὸν συνάνθρωπο καὶ τὸν συμπατριώτη, γιὰ τὸν ἀγωνιστή, γιὰ τὸν ἥρωα, γιὰ τὴ φύση – τὸν οὐρανό, τὸν ἥλιο, τὸ φεγγάρι, τ’ ἀστέρια, τὰ λουλούδια, τὰ ζῶα, τὰ πουλιά, τὰ τρεχούμενα νερά, τὴ θάλασσα –, ἡ Ἀγάπη γιὰ τὴν οἰκογένεια, γιὰ τὴ μάννα, γιὰ τὴ γυναίκα, γιὰ τὴν ἀγαπημένη, γιὰ τὴν ἴδια τὴ ζωή…

Στὸ περίφημο ποίημά του «**Ἡ Ἑλληνική γλώσσα»** τῆς Συλλογῆς **«Ἐκκρεμής δωρεά»** γράφει: ***Ὅταν κάποτε φύγω ἀπό τοῦτο τό φῶς / θά ἑλιχθῶ πρός τά πάνω / ὅπως ἕνα ρυακάκι πού μουρμουρίζει. / Κι ἄν τυχόν κάπου / ἀνάμεσα στούς γαλάζιους διαδρόμους / συναντήσω ἀγγέλους, / θά τούς*** ***μιλήσω ἑλληνικά, / επειδή δέν ξέρουνε γλώσσες. / Μιλάνε μεταξύ τους μέ μουσική.***

Ὁ Νικηφόρος Βρεττάκος δὲν βρίσκεται πιὰ ἀνάμεσά μας. *Ἔφυγε* πράγματι *ἀπό τοῦτο τό φῶς, ἑλίχθηκε πρός τά πάνω ὅπως ἕνα ρυακάκι πού μουρμουρίζει* καὶ σίγουρα *ἀνάμεσα στούς γαλάζιους διαδρόμους συνάντησε ἀγγέλους, τούς μίλησε ἑλληνικά,* κι ἴσως τοὺς διάβασε στίχους του…Καὶ οἱ ἄγγελοι, ἀκούγοντάς τους, ἀπόλαυσαν μιὰ μελωδία θεϊκή…

Μεταλλάσσοντας τὸν τίτλο τῆς περίφημης σύνθεσής του **«Ἄν δέ μοὔδινες τήν ποίηση, Κύριε»**, ποὺ ἀποτελεῖ καὶ τὸ θέμα τῆς ἐξαιρετικὰ ἐνδιαφέρουσας εἰσήγησης τῆς ἐκλεκτῆς ὁμιλήτριας κ. Μαρίνας Προμπονᾶ, θὰ ἔγραφα: *Ἂν δὲν μᾶς ἔδινες τὴν ποίησή σου, Νικηφόρε Βρεττάκο, πόσο φτωχοὶ θὰ ἤμασταν... Πόσο φτωχοὶ θὰ ἤμασταν, ἂν μέσ’ ἀπὸ τοὺς στίχους σου δὲν κοινωνούσαμε τοῦ μεγαλείου τῆς ψυχῆς σου…!*

Καὶ ὡς ἐπίλογο αὐτῆς τῆς ὁμιλίας μου θὰ ἤθελα νὰ παραθέσω τὸ ἀριστουργηματικὸ ποίημα τοῦ Νικηφόρου Βρεττάκου μὲ τίτλο **«Τό καθαρότερο πράγμα τῆς δημιουργίας»**, τὸ ὁποῖο ἀναμφισβήτητα μᾶς ταξιδεύει ἐκεῖ… ὅπου καὶ ὁ ἴδιος ταξίδευε ἀκατάπαυστα, στὸ ΦΩΣ τῆς ΑΓΑΠΗΣ!

***Δέν ξέρω, μά δέν ἔμεινε καθόλου σκοτάδι.***

***Ὁ ἥλιος χύθηκε μέσα μου ἀπό χίλιες πληγές.***

***Καί τούτη τή λευκότητα πού σέ περιβάλλω***

***δέ θά τή βρεῖς οὔτε στίς Ἄλπεις, γιατί αὐτός ὁ ἀγέρας***

***στριφογυρνᾶ ὥς ἐκεῖ ψηλά καί τό χιόνι λερώνεται.***

***Καί στό λευκό τριαντάφυλλο βρίσκεις μιά ἰδέα σκόνης.***

***Τό τέλειο θαῦμα θά τό βρεῖς μοναχά μές στόν ἄνθρωπο:***

***λευκές ἐκτάσεις πού ἀκτινοβολοῦν ἀληθινά***

***στό σύμπαν καί ὑπερέχουν. Τό πιό καθαρό***

***πράγμα λοιπόν τῆς δημιουργίας δέν εἶναι τό λυκόφως,***

***οὔτε ὁ οὐρανός πού καθρεφτίζεται μές στό ποτάμι, οὔτε***

***ὁ ἥλιος πάνω στῆς μηλιᾶς τ’ ἄνθη. Εἶναι ἡ ἀγάπη.***

**Γιόλα Ἀργυροπούλου – Παπαδοπούλου,**

**Καθηγήτρια τοῦ Τμήματος Φιλολογίας**

**τῆς Φιλοσοφικῆς Σχολῆς τοῦ Πανεπιστημίου Ἀθηνῶν**